Serhat

Ahmet Serhat Hacıpaşalıoğlu (født 24. oktober 1964 i Istanbul i Tyrkia), kjent under artistnavnet Serhat, er en tyrkisk tannlege, sanger, plateprodusent og tv-programleder.

I 1997 startet artistkarrieren hans da han slapp singelen «Rüya-Ben Bir Daha». Ved siden av ulike programleder- og produsentjobber fortsatte han musikkarrieren med singler som «Total Disguise»  (duett med Viktor Lazlo) i 2004, «Chocolate Flavour» i 2005, «I Was So Lonely», «No No Never (Moscow–Istanbul)» og «Ya + Ti» i 2008 og «Je m'adore» i 2014. Han har også deltatt flere ganger i Eurovision Song Contest.

Bakgrunn 
Serhat ble født 24. oktober i İstanbul i Tyrkia. Faren İsmail Hakkı var marineoffiser, og var i likhet med moren født i Trabzon. Serhat på skole i İcadiye i Üsküdar, og etter grunnskaolen gikk han på den tyske videregående skolen i Beyoğlu i Istanbul. Han utdannet seg til tannlege ved Universitetet i Istanbul, og var ferdig med utdannelsen i 1988. I 1990 fullførte han to måneders militær førstegangstjeneste i Burdur.

Karriere

Fjernsyn og opptredener 
I 1994 etablerte Serhat sitt eget produksjonsselskap, End Productions. Etter en avtale med kringkasteren TRT, fikk selskapet produsere gameshowet Riziko!, en tyrkisk versjon av det amerikanske spørreprogrammet Jeopardy!. Serhat var også programleder fra premieren 3. oktober 1994. I 1995 mottok han to Golden Butterfly-priser, en for årets beste mannlige vert og en for årets beste gameshow-vert. I 1996 ble han igjen tildelt prisen for årets beste gameshow-vert. Programmet gikk i over 430 episoder og gikk på fjernsyn frem til slutten av 1996. Siden har selskapet hans produsert flere tyrkiske tv-programmer, som Altına Hücum.

I 1998 returnerte Riziko! med Serhat som programleder, denne gang på den kommersielle kanalen Kanal 7. Senere ble han talkshow-vert for programmet Serhat'la Rizikosuz på samme kanal, men programmet ble tatt av plakaten etter seks episoder.

Sent i 2009 etablerte Serhat danseorkesteret Caprice the Show med 18 musikere, og orkesteret gjorde en rekke opptredener de neste årene. Gjennom selskapet sitt organiserer han også årlige begivenheter som sangkonkurransen for ungdom, Liselerarası Müzik Yarışması, Megahit-Uluslararası Akdeniz Şarkı Yarışması, og dansekonkurransen for ungdom, Dans Maratonu.

Musikkarriere 

Han startet musikkarrieren sin i 1997 med en medley av sangene «Rüya» og «Ben Bir Daha». I 2004 slapp han sin andre singel, «Total Disguise» sammen med den fransk-belgiske sangeren Viktor Lazlo. Singelen inneholdt også flere remikser av sangen. I 2005 utga han sangen «Chocolate Flavour» sammen med «Total Disguise» i Hellas. I 2008 samarbeidet han med den russisk-georgiske sangeren Tamara Gverdtsiteli, og sammen spilte de inn sangene «I Was So Lonely», «No No Never (Moscow–Istanbul)» og «Ya + Ti» (en russisk versjon av «Total Disguise»). De tre sangene ble utgitt på samme singel og var også med på Gverdtsitelis album Vozdushiy Potsyelui (2008).

I 2014 begynte Serhat å jobbe i Frankrike og Tyskland. Han slapp sin femte singel, den franskspråklige sangen «Je m'adore» med en musikkvideo innspilt i Paris og regissert av Thierry Vergnes. Den nådde førsteplass på den tyske Deutsche DJ Black/Pop-listen, nummer 1 på hitlisten Black 30, nummer 2 på den britiske Dance-listen, nummer 8 på den franske Dance-listen og nummer 9 på den sveitsiske Dance-listen.

Den 12. januar 2016 kunngjorde San Marino RTV at Serhat skulle representere San Marino i Eurovision Song Contest 2016 i Stockholm. Bidraget «I Didn't Know» ble sluppet 9. mars samme år. Han deltok i den første semifinalen av Eurovision Song Contest, tirsdag 10. mai 2016, men endte på tolvteplass og kvalifiserte seg dermed ikke til finalen. 2. november 2017 slapp han en discoversjon og ny musikkvideo av « I Didn't Know», denne gang sammen med sangeren Martha Wash. Sangen debuterte på plass 47 på den amerikanske Dance Club Songs-listen og nådde en 25. plass etter fire uker på listen. Serhat ble med dette den første tyrkiske artisten som nådde denne hitlisten. En ny versjon av «Total Disguise» samme med Elena Paparizou ble sluppet 22. juni 2018 av selskapet CAP-Sounds.

I 2019 representerte han på nytt San Marino i Eurovision Song Contest i Tel Aviv i Israel med låten «Say Na Na Na». Bidraget kom på 19. plass (av 26) i konkurransen, noe som var det beste resultatet San Marino hadde oppnådd i Eurovision Song Contest.

Diskografi

Singler 

 1997: «Rüya-Ben Bir Daha»
 2004: «Total Disguise» (med Viktor Lazlo)
 2005: «Chocolate Flavour»
 2008: «I Was So Lonely-No No Never» (med Tamara Gverdtsiteli)
 2014: «Je m'adore»
 2016: «I Didn't Know»
 2017: «I Didn't Know» (med Martha Wash)
 2018: «Total Disguise» (med Elena Paparizou)
2019: «Say Na Na Na»

Referanser

Eksterne lenker 
 
 
 
 

 
 

Tyrkiske sangere
Låtskrivere
Tyrkiske musikere
Deltakere i Eurovision Song Contest 2019
Personer fra Istanbul
Fødsler i 1964